Busongeluk: Name van slagoffers bekendIntercape-busongeluk in Welkom in die Vrystaat (Foto: SAPD) Ses van die agt persone wat Maandag in Welkom in die Vrystaat in ŉ busongeluk gesterf het, se name is bekend gemaak. Twee van die slagoffers moet nog positief uitgeken word. Brig. Motantsi Makhele, woordvoerder van die polisie, het die slagoffers as volg uitgeken: – Saith Iminathy Libalele (1 jaar 10 maande oud) van Kimberley; – Kwanda Nokukhanya Nzuza (27 jaar oud) van Durban; – Noluthando Sibiya (27 jaar oud) (tuiste onbekend); – Luthando Mmbabatho Mgoma (10 maande oud) van Durban; – Tyrique Tyler Nortjie (3 jaar oud) van Durban; en – Ntuthuko Samkelo Buthelezi (32 jaar oud) van Durban (busbestuurder). – Twee slagoffers moet nog uitgeken word. Maroela Media het vroeër berig die Intercape-bus was via Welkom en Bloemfontein van Durban na Upington op pad. Die bestuurder het na bewering Maandagoggend omstreeks 03:00 beheer verloor oor die voertuig by ŉ sirkel in Almaweg in Welkom. Die bus het omgeslaan. Altesaam 46 persone is beseer. Die Vrystaatse departement van gesondheid het vroeër gesê een van die busbestuurders (Buthelezi) het hom aan ŉ boom naby die ongelukstoneel opgehang. Die polisie ondersoek ŉ saak van strafbare manslag en doen ŉ geregtelike doodsondersoek. “Intercape is geskok deur en hartseer oor die ongeluk. Ons wil ons diepste meegevoel met die families van die oorledenes betuig. Intercape betreur die ongeluk,” het Pieter Louw, woordvoerder van Intercape, gesê. Hy het bevestig die bus was padwaardig en het twee weke gelede ŉ sertifiseringstoets ondergaan. “Die busbestuurder was opgelei en is aangestel as ŉ professionele bestuurder. Die bestuurder was ook bekend met die spesifieke roete,” het hy gesê.